EXCLUSIV Ilie Poenaru revine! Antrenorul și-a găsit echipă și e gata să semneze
Ilie Poenaru și-a găsit echipă, la mai bine de o lună după despărțirea de FC Voluntari.
Văzută drept una dintre favoritele la promovare la începutul acestui sezon de Liga 2, Concordia Chiajna a ratat calificarea în play-off.
Ratarea obiectivului a dus la plecarea antrenorului Erik Lincar (45 de ani), care a decis să-și rezilieze contractul chiar înainte de play-out. Astfel, ilfovenii s-au văzut nevoiți să găsească un antrenor într-un timp destul de scurt.
Din informațiile PRO TV și Sport.ro, Concordia a ajuns la un acord de principiu cu Ilie Poenaru (47 de ani), antrenorul care a pregătit-o în prima parte a acestui sezon pe FC Voluntari.
Ilie Poenaru s-a înțeles cu Concordia Chiajna
De acolo, Poenaru a plecat din cauza rezultatelor modeste și a fost înlocuit de Nicolae Dică, dar nici acesta nu a reușit să redreseze situația de la echipă.
Cel mai probabil, în cursul zilei de miercuri antrenorul va semna cu gruparea din Chiajna, pe care va trebui să o salveze de la retrogradare.
Cele mai importante realizări din cariera de antrenor a lui Ilie Poenaru au fost la Academica Clinceni, pe care a reușit să o promoveze în Superligă și să prindă play-off-ul.
De atunci, tehnicianul a mai trecut pe la Gaz Metan, UTA Arad și FC Voluntari, dar nu a reușit să impresioneze în ultimele sale mandate.
Dezamăgire la Concordia Chiajna, după ratarea play-off-ului
Imediat după ratarea play-off-ului, Cristi Tănase, președintele Concordiei Chiajna, s-a arătat dezamăgit în dialog cu Sport.ro și a dezvăluit că echipa a avut un buget de 1,4 milioane de euro pentru acest sezon.
Mai mult, la echipă au fost nume importante din fotbalul românesc, precum Gabi Torje, Adrian Scarlatache, Cătălin Hlistei, Paul Pîrvulescu, Adrian Bălan, Iulian Roșu sau Denis Ispas.
Concordia Chiajna a petrecut opt sezoane consecutive în Liga 1. A retrogradat în 2019 și nu a reușit să revină în eșalonul de elită, indiferent că antrenorul s-a numit Florin Bratu, Claudiu Niculescu, Ianis Zicu, Eugen Trică sau Erik Lincar.
Urmăriți SPORT.RO și pe Google News